Κοινή δράση του Συμβουλίου

της 13ης Απριλίου 2000

σχετικά με πρόγραμμα βοήθειας της Ευρωπαϊκής Ένωσης προς υποστήριξη των προσπαθειών της Παλαιστινιακής Αρχής να αντιμετωπίσει τρομοκρατικές ενέργειες που προέρχονται από εδάφη υπό τον έλεγχό της

(2000/298/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 14,

Υπενθυμίζοντας το άρθρο 18 παράγραφος 2 της συνθήκης,

Εκτιμώντας τα ακόλουθα:

(1) Το Συμβούλιο, επιδιώκοντας η Ευρωπαϊκή Ένωση να διαδραματίσει τον ενεργό και συνεχή ρόλο της για την προώθηση της ειρηνευτικής διαδικασίας στη Μέση Ανατολή, ενέκρινε στις 29 Απριλίου 1997 την κοινή δράση 97/289/ΚΕΠΠΑ σχετικά με τη θέσπιση προγράμματος βοηθείας της Ευρωπαϊκής Ένωσης προς υποστήριξη των προσπαθειών της Παλαιστινιακής Αρχής να αντιμετωπίσει τρομοκρατικές ενέργειες που προέρχονται από εδάφη υπό τον έλεγχό της(1).

(2) Με την απόφαση 1999/440/ΚΕΠΠΑ παρετάθη η κοινή δράση 97/289/ΚΕΠΠΑ και προβλέφθηκε η επανεξέτασή της έως τις 30 Ιουνίου 2000 το αργότερο, ενόψει της ενδεχόμενης θέσπισης πολυετούς προγράμματος(2).

(3) Τα αποτελέσματα της ενδιάμεσης επανεξέτασης της κοινής δράσης 97/289/ΚΕΠΠΑ, καθώς και της αξιολόγησης ύστερα από επίσκεψη της τρόικας στην περιοχή, επιβεβαίωσαν ότι το πρόγραμμα βοήθειας της Ένωσης συμβάλλει σημαντικά στην επίτευξη των στόχων που επιδιώκει η Ευρωπαϊκή Ένωση προς υποστήριξη των προσπαθειών της Παλαιστινιακής Αρχής να αντιμετωπίσει τρομοκρατικές ενέργειες.

(4) Η συνέχεια στην εφαρμογή των διάφορων αυτών δραστηριοτήτων θεωρείται σημαντική προκειμένου να επιτευχθούν οι στόχοι που επιδιώκει η Ένωση.

(5) Στις 26 Οκτωβρίου 1998, το Συμβούλιο διεύρυνε την εντολή του ειδικού εντεταλμένου της Ευρωπαϊκής Ένωσης για την ειρηνευτική διαδικασία στη Μέση Ανατολή (ΕΔΜΑ) ώστε να περιλάβει και θέματα ασφαλείας. Σε αυτές τις περιστάσεις είναι σημαντικό να εξασφαλίζεται ο συντονισμός και η συνοχή στην προσέγγιση της Ένωσης.

(6) Στις 24 Ιανουαρίου 2000, το Συμβούλιο επανέλαβε ότι η Ευρωπαϊκή Ένωση έχει αναλάβει μια συνεχή δέσμευση όσον αφορά την παλαιστινιακή προσέγγιση της ειρηνευτικής διαδικασίας στη Μέση Ανατολή και ότι παρέχει την υποστήριξή της προς την Παλαιστινιακή Αρχή.

(7) Συνεπώς αρμόζει να θεσπιστεί ένα πολυετές πρόγραμμα και να καθοριστεί ένα ποσό δημοσιονομικής αναφοράς για την περίοδο την καλυπτόμενη από αυτό το πρόγραμμα.

(8) Η κοινή δράση 97/289/ΚΕΠΠΑ και η απόφαση 199/440/ΚΕΠΠΑ θα πρέπει να καταργηθούν και να αντικατασταθούν από μια νέα κοινή δράση.

(9) Ένα ποσό δημοσιονομικής αναφοράς, κατά την έννοια του σημείου 34 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(3) εγγράφεται στην παρούσα κοινή δράση για όλη τη διάρκεια του προγράμματος, χωρίς να θίγονται αρμοδιότητες της αρχής που είναι αρμόδια για τον προϋπολογισμό όπως καθορίζονται στην συνθήκη για την ίδρυση της Ευρωπαϊκής Κοινότητας,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

1. Το πρόγραμμα βοήθειας της Ευρωπαϊκής Ένωσης προς υποστήριξη των προσπαθειών της Παλαιστινιακής Αρχής (ΠΑ) να αντιμετωπίσει τρομοκρατικές ενέργειες που προέρχονται από εδάφη υπό τον έλεγχό της, που θεσπίστηκε με την κοινή δράση 97/289/ΚΕΠΠΑ (εφεξής αποκαλούμενο "το πρόγραμμα") παρατείνεται για περίοδο τριών ετών.

2. Στόχος του προγράμματος είναι να ενισχύσει την ικανότητα της Παλαιστινιακής Αρχής να αντιμετωπίσει την τρομοκρατία, να βοηθήσει στην ίδρυση των οικείων παλαιστινιακών διοικητικών δομών και τη στήριξη της ειρηνευτικής διαδικασίας στη Μέση Ανατολή και να παράσχει στις αρμόδιες υπηρεσίες ασφαλείας και αστυνομίας συνδρομή και κατάρτιση που να συμβιβάζονται πλήρως με τις αρχές των ανθρωπίνων δικαιωμάτων και του κράτους δικαίου.

Άρθρο 2

1. Το πρόγραμμα αποτελείται από επί μέρους σχέδια που θα υλοποιηθούν στους ακόλουθους κυρίους τομείς:

α) βελτίωση της οργανωτικής ικανότητας·

β) βελτίωση της επιχειρησιακής ικανότητας·

γ) διαχείριση εν συνεχεία επεισοδίου.

2. Το Συμβούλιο σημειώνει ότι η Επιτροπή προτίθεται να κατευθύνει τη δράση της προς την επίτευξη των στόχων και προτεραιοτήτων της παρούσας κοινής δράσης, και συγκεκριμένα στον τομέα των ανθρωπίνων δικαιωμάτων, με κατάλληλα κοινοτικά μέτρα.

Άρθρο 3

Ειδικές αποφάσεις εφαρμογής όσον αφορά επί μέρους σχέδια λαμβάνονται από την προεδρία, βάσει της γνώμης επιτροπής της οποίας προεδρεύει η προεδρία και η οποία αποτελείται από εμπειρογνώμονες καταπολέμησης της τρομοκρατίας από τα κράτη μέλη. Η γνώμη αυτή μπορεί να δοθεί με απλοποιημένη έγγραφη διαδικασία. Η Επιτροπή συμμετέχει πλήρως στις εργασίες αυτής της επιτροπής.

Άρθρο 4

1. Τα καθήκοντα του συμβούλου της Ευρωπαϊκής Ένωσης που διορίσθηκε σύμφωνα με την κοινή δράση 97/289/ΚΕΠΠΑ (εφεξής αποκαλούμενου "συμβούλου ΕΕ") επιβεβαιώνονται στα πλαίσια αυτής της κοινής δράσης. Ο σύμβουλος εξακολουθεί να επιβλέπει την εφαρμογή του προγράμματος και την ορθή χρήση των δυνατοτήτων που παρέχει η Ευρωπαϊκή Ένωση για την εφαρμογή του άρθρου 2 παράγραφος 1, με την επιφύλαξη της επανεξέτασης που αναφέρεται στο άρθρο 7 παράγραφος 3.

2. Ο σύμβουλος ΕΕ ακολουθεί τις οδηγίες της προεδρίας και υποβάλλει τακτικά έκθεση, υπ' ευθύνη της προεδρίας, προς το Συμβούλιο ή τους υπ' αυτού οριζόμενους φορείς, ανάλογα με τις ανάγκες.

3. Προκειμένου να εξασφαλισθεί η συνοχή της δράσης της Ένωσης προς υποστήριξη της ΕΔΜΑ, ιδιαίτερα της συνεργασίας στον τομέα της ασφάλειας, η προεδρία, επικουρούμενη από τον Γενικό Γραμματέα/Ύπατο Εκπρόσωπο, εξασφαλίζει το συντονισμό μεταξύ των δραστηριοτήτων του συμβούλου της Ευρωπαϊκής Ένωσης και του ειδικού εντεταλμένου της Ευρωπαϊκής Ένωσης για την ΕΔΜΑ.

4. Η προεδρία, επικουρούμενη από τον Γενικό Γραμματέα/Ύπατο Εκπρόσωπο και την Επιτροπή, στα πλαίσια των αντίστοιχων αρμοδιοτήτων τους, εξασφαλίζουν τον κατάλληλο συντονισμό μεταξύ του προγράμματος, της κοινοτικής βοήθειας και της διμερούς βοήθειας που παρέχουν τα κράτη μέλη. Τα κράτη μέλη συνεργάζονται με την προεδρία και την Επιτροπή για το σκοπό αυτό.

Άρθρο 5

1. Το ποσό δημοσιονομικής αναφοράς για την εκτέλεση της παρούσας κοινής δράσης είναι 10 εκατομμύρια ευρώ. Η αρμόδια για τον προϋπολογισμό αρχή εγκρίνει τις ετήσιες πιστώσεις εντός των ορίων των δημοσιονομικών προοπτικών.

2. Η διαχείριση των εξόδων που θα χρηματοδοτούνται από το προβλεπόμενο στην παράγραφο 1 ποσό γίνεται σύμφωνα με τις κοινοτικές δημοσιονομικές διαδικασίες και κανόνες.

3. Η Ευρωπαϊκή Ένωση θα χρηματοδοτήσει τις ανάγκες υποδομής και τα τρέχοντα έξοδα του συμβούλου, συμπεριλαμβανομένων του μισθού του και των δαπανών του επιτελείου του.

Άρθρο 6

1. Τα προνόμια, οι ασυλίες και οι περαιτέρω εγγυήσεις που απαιτούνται για την ολοκλήρωση και την ομαλή λειτουργία του προγράμματος, του συμβούλου της ΕΕ και του διεθνούς επιτελείου του θα καθοριστούν εν συνεννοήσει με τα μέρη. Τα κράτη μέλη και η Επιτροπή θα παράσχουν όλη την αναγκαία συνδρομή για το σκοπό αυτό.

2. Το Συμβούλιο σημειώνει ότι η προεδρία, η Επιτροπή και τα κράτη μέλη από πλευράς τους θα παράσχουν στήριξη στην περιοχή.

Άρθρο 7

1. Διεξάγονται περιοδικές αξιολογήσεις σε συμπεφωνημένα στάδια.

2. Το πρόγραμμα αναστέλλεται εάν η Παλαιστινιακή Αρχή:

α) δεν συνεργάζεται πλήρως για την εφαρμογή του προγράμματος·

β) δεν λαμβάνει τα κατάλληλα μέτρα για να εξασφαλίσει το σεβασμό των ανθρωπίνων δικαιωμάτων κατά την εφαρμογή του προγράμματος·

γ) δεν επιτρέπει στην Ευρωπαϊκή Ένωση την παρακολούθηση ή/και περιοδικές εξωτερικές αξιολογήσεις για το σκοπό αυτό.

3. Οι επιχειρησιακές, διοικητικές και χρηματοδοτικές πτυχές του προγράμματος επανεξετάζονται σε ετήσια βάση και ανάλογα με τις ανάγκες.

Άρθρο 8

1. Η κοινή δράση 97/289/ΚΕΠΠΑ και η απόφαση 1999/440/ΚΕΠΠΑ καταργούνται και αντικαθίστανται από την παρούσα κοινή δράση.

2. Παρά τις διατάξεις της παραγράφου 1, τα σχέδια που αναλαμβάνονται στα πλαίσια της κοινής δράσης 97/289/ΚΕΠΠΑ, όπως έχει παραταθεί με την απόφαση 1999/440/ΚΕΠΠΑ, εξακολουθούν να εφαρμόζονται στο πλαίσιο της παρούσας κοινής δράσης.

Άρθρο 9

Η παρούσα κοινή δράση αρχίζει να ισχύει την ημέρα της υιοθέτησής της.

Άρθρο 10

Η παρούσα κοινή δράση δημοσιεύεται στην Επίσημη Εφημερίδα.

Λουξεμβούργο, 13 Απριλίου 2000.

Για το Συμβούλιο

Ο Πρόεδρος

A. Vara

(1) ΕΕ L 120 της 12.5.1997, σ. 2.

(2) ΕΕ L 171 της 7.7.1999, σ. 1.

(3) ΕΕ C 172 της 18.6.1999, σ. 1.